སྒོ་ཟོག་ཚེ་ཐར་གཏོང་ཚུལ་ནི་སྒོ་ཟོག་ཁྲོད་ནས་རྟ་ནོར་ར་ལུག་སོགས་གང་རུང་དམིགས་སུ་བཟུང་ནས་དེ་ཕྱིན་ཆད་ཞོན་པ་དང༌།བཀོལ་སྤྱོད།གསོད་པ་སོགས་མི་བྱེད་པར་དམ་བཅས་པ་དེ་ལ་ཟེར།འདི་ལ་གོང་སྨྲོས་ཀྱི་དམིགས་ཡུལ་དེ་དག་ལས་གཞན་ད་དུང་ཆོས་སྐྱོང་ནོར་ལྷ་ཡུལ་ལྷ་སོགས་ཀྱི་རྟེན་དུ་འཛུགས་པ་དང་ཞོན་ཁལ་འོ་ཞོ་འཐུང་བ་སོགས་དྲིན་ཆེ་བའི་སྒོ་ཟོག་ལ་དྲིན་ལན་འཇལ་ཕྱིར་ཚེ་ཐར་གཏོང་བའང་ཡོད།སྒོ་ཟོག་ཚེ་ཐར་གཏོང་སྐབས་གང་གཏོང་རྒྱུའི་རྟ་ནོར་ལུག་སོགས་ལ་གཟུངས་སྔགས་སོགས་བཟླས་པའི་ཆུས་ཁྲུས་བྱེད་ཅིང་དེ་ནི་སེམས་ཅན་དེའི་ལུས་ངག་ཡིད་གསུམ་གྱི་མི་གཙང་བ་དང་སྡིག་སྒྲིབ་འདག་པར་བྱེད་པའི་མཚོན་བྱེད་རེད།